LIGJ
Nr. 140/2020
		
PËR CENSIN E POPULLSISË DHE TË BANESAVE[footnoteRef:2] [2: Ky ligj është përafruar pjesërisht me:
- Rregulloren (KE) nr. 763/2008 të Parlamentit Evropian dhe të Këshillit, datë 9 korrik 2008, “Mbi censet e popullsisë dhe të banesave”, numri CELEX 32008R0763, Fletorja Zyrtare e Bashkimit Evropian, seria L, nr. 218, datë 13.8.2008, faqe 14–20.
- Rregulloren Zbatuese (BE) nr. 2017/543 të Komisionit, datë 22 mars 2017, “Për caktimin e rregullave për zbatimin e Rregullores (KE) nr. 763/2008” të Parlamentit Evropian dhe të Këshillit “Mbi censet e popullsisë dhe të banesave”, për sa u takon specifikimeve teknike të temave dhe nënndarjeve të tyre”, numri CELEX 32017R0543, Fletorja Zyrtare e Bashkimit Evropian, seria L, nr. 78, 23.3.2017, faqe 13–58.] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I

DISPOZITA TË PËRGJITHSHME

Neni 1
Objekti i ligjit

Ky ligj rregullon organizimin dhe realizimin e censit të popullsisë dhe të banesave në territorin e Republikës së Shqipërisë.

Neni 2
Qëllimi i censit

1. Censi synon të ofrojë të dhëna të besueshme statistikore, të nevojshme për planifikimin dhe realizimin e politikave të përgjithshme të zhvillimit, për analiza private e publike të vendimmarrjes, për kërkime shkencore dhe, në përgjithësi, për përmirësimin e njohjes e të kuptuarit nga shtetasit të realitetit demografik, ekonomik dhe shoqëror të vendit. 
2. Censi ofron të dhëna, për:  
a) numrin dhe shpërndarjen gjeografike të popullsisë vendbanuese; 
b) strukturën demografike dhe karakteristikat kryesore të popullsisë; 
c) numrin, shpërndarjen gjeografike dhe strukturën e banesave e të ndërtesave që përdoren për qëllime banimi; 
ç)  kushtet e strehimit të popullsisë.

Neni 3
Përkufizime

Në kuptim të këtij ligji, termat e mëposhtëm kanë këto kuptime: 
a) “Popullsi” është popullsia në nivel kombëtar, rajonal dhe vendor, e cila gjendet në vendbanimin e zakonshëm në ditën e censit. 
b) “Ndërtesë” nënkupton një ndërtesë të përhershme, që ka banesa të projektuara për banim njerëzor, ose banesa të zakonshme që janë të rezervuara për banim sezonal, dytësore ose që janë boshe. 
c) “Banesë” është një vend i veçantë dhe i pavarur vendbanimi ose i menduar për banim nga njësitë ekonomike familjare, pavarësisht nëse është i zënë ose jo në momentin e censit apo nëse nuk është menduar për banim, por është përdorur si vendbanim në momentin e censit. 
ç) “Vendbanim i zakonshëm” është vendi ku personi zakonisht kalon periudhën e përditshme të pushimit, pavarësisht nga mungesa të përkohshme për qëllime rekreative, pushime, vizita në miq dhe të afërm, biznes, trajtim mjekësor ose pelegrinazhi fetar.
Personat, që konsiderohen si vendbanues të zakonshëm të një zone gjeografike, janë ata:
i. që kanë jetuar në vendbanimin e tyre të zakonshëm për një periudhë të vazhdueshme, të paktën 12 muaj përpara ditës së censit; ose 
ii. që kanë ardhur në vendbanimin e tyre të zakonshëm gjatë 12 muajve para ditës së censit, me qëllim që të qëndrojnë aty të paktën për një vit.
Kur rrethanat e përshkruara në paragrafët “i” ose “ii” nuk mund të përcaktohen, “vendbanim i zakonshëm” do të thotë vendi i ligjshëm ose vendbanimi i regjistruar.
d) “Njësi ekonomike familjare (NJEF)” është një person, i cili jeton vetëm, ose një grup personash, të cilët jetojnë bashkë në një pjesë ose në të gjithë banesën dhe ndajnë ushqimin dhe gjëra të tjera të domosdoshme për të jetuar.
dh) “Banesa kolektive” janë mjediset që janë të projektuara për banim të përbashkët nga grupe individësh ose disa njësi ekonomike familjare dhe që përdoren si vendbanim i zakonshëm nga, të paktën, një person në momentin e censit.
e) “Cens” është mbledhja e informacionit me anë të pyetësorëve dhe përpunimi i të dhënave të marra, në mënyrë që të sigurohet numërimi i plotë i të gjithë individëve, njësive ekonomike familjare, banesave dhe ndërtesave të shfrytëzuara për qëllime banimi brenda territorit të Republikës së Shqipërisë në një moment të vetëm në kohë, si dhe prodhimi i statistikave në lidhje me karakteristikat demografike, ekonomike e sociale të popullsisë së Shqipërisë.
ë) “Dita e censit” është dita e parë e fillimit të mbledhjes së të dhënave në terren.
f) “Momenti i censit” është ora 00:00 e mesnatës, që paraprin ditën e censit.
g) “Mbledhja e të dhënave” është procesi i mbledhjes së informacionit të censit në një territor të caktuar, për një periudhë të caktuar kohore, nëpërmjet intervistave të kryera nga stafi i terrenit, plotësimit të pyetësorëve për secilën ndërtesë, banesë, njësi ekonomike familjare dhe individ në atë territor.
gj) “Periudhë e mbledhjes së të dhënave” është periudha kohore gjatë së cilës të dhënat mund të mblidhen nëpërmjet  stafit në terren të censit.
h) “INSTAT” është Instituti i Statistikave të Shqipërisë, që është autoriteti ekzekutiv përgjegjës për planifikimin, zbatimin dhe menaxhimin e censit.
i) “Të dhëna personale” janë çdo lloj informacioni i parashikuar në legjislacionin për mbrojtjen e të dhënave personale.
j) “Refuzim” është mospranimi ose kundërshtimi i personave të përcaktuar në pikën 1 të nenit 5 të këtij ligji për dhënien e informacionit të kërkuar në pyetësorët e censit. 
k) “Identifikimi i drejtpërdrejtë” dhe “identifikimi i tërthortë”, për qëllime të këtij ligji, kanë kuptim të njëjtë me atë të përcaktuar në legjislacionin për statistikat zyrtare. 
l) “Zonë numërimi” është hapësira e përcaktuar nga INSTAT-i për një anketues për qëllimet e mbledhjes së të dhënave në cens.

Neni 4
Pyetësori i censit

1. Pyetësori i censit është instrumenti i hartuar nga INSTAT-i dhe i pasqyruar në planin vjetor për zbatimin e Programit të Statistikave Zyrtare, i cili përmban pyetjet e detyrueshme dhe kërkesat për mbledhjen e informacionit të nevojshëm për prodhimin e statistikave zyrtare të popullsisë dhe banesave. 
2. Pyetësori i censit përmban edhe pyetje për identitetin etnik, gjuhën dhe fenë, përgjigjet e të cilave bazohen në të drejtën e vetidentifikimit të individit. Këto pyetje përmbajnë për të anketuarin alternativën për t'iu përgjigjur “Unë preferoj të mos përgjigjem”.

Neni 5
Detyrimi dhe e drejta për t’u përgjigjur

1. Të gjithë personat madhorë, me shtetësi shqiptare ose të huaj, si dhe personat pa shtetësi, me përjashtim të personelit diplomatik të akredituar në Shqipëri, të cilët në momentin e censit jetojnë brenda territorit të Republikës së Shqipërisë, janë të detyruar të japin informacionin e kërkuar sipas pikës 1 të nenit 4 të këtij ligji në pyetësorët e censit, në mënyrë të plotë, të saktë dhe të besueshme.
2. Në rast se informacioni i kërkuar në pyetësorin e censit nuk mund të sigurohet nga personat sipas pikës 1 të këtij neni, atëherë personat përgjegjës për dhënien e informacionit janë:
a) për njësinë ekonomike familjare, kryefamiljari ose një anëtar tjetër madhor i saj;
b) për banesën kolektive, personi përgjegjës për këtë banesë kolektive.
3. Për përmbushjen e detyrimit për të dhënë informacionin e kërkuar nga personat me aftësi të kufizuar, INSTAT-i dhe Komisioni Qendror i Censit marrin masat e nevojshme për të siguruar lehtësimet e duhura, sipas llojit të aftësisë së kufizuar.
4. Personat e përcaktuar në pikat 1 dhe 2 të këtij neni kanë të drejtën të informohen nga INSTAT-i, për:
a) qëllimin dhe synimin e censit; 
b) të drejtat dhe detyrimet që kanë për dhënien e informacionit të kërkuar; 
c) pyetjet e detyrueshme për të dhënë informacion dhe pyetjet jo të detyrueshme;
ç) masat që merr INSTAT-i për të siguruar konfidencialitetin statistikor.    

Neni 6
Institucioni përgjegjës për censin

Censi organizohet dhe zbatohet nga Instituti i Statistikave (INSTAT), me mbështetjen e Komisionit Qendror të Censit dhe të komisioneve të censit në nivel bashkie. Detyrat dhe përgjegjësitë e këtyre organeve përcaktohen në kreun II të këtij ligji. 

Neni 7
Dita e censit dhe periudha e mbledhjes së të dhënave

Dita e censit dhe periudha e mbledhjes së të dhënave në terren përcaktohen në planin vjetor për zbatimin e Programit të Statistikave Zyrtare, sipas parashikimeve të legjislacionit në fuqi për statistikat zyrtare.

Neni 8
Kategoritë e të dhënave dhe përdorimi i tyre

1. Të dhënat e mbledhura nga censi kategorizohen në:
a) identifikuese dhe personale të individëve dhe njësive ekonomike familjare; 
b) identifikuese dhe strukturore të ndërtesave, banesave, banesave kolektive. 
2. Të dhënat e mbledhura nga censi përdoren vetëm për qëllime statistikore, në përputhje me legjislacionin në fuqi për statistikat zyrtare, si edhe sipas standardeve dhe rekomandimeve të Eurostatit dhe të Kombeve të Bashkuara për censet.
3. Të dhënat e mbledhura nga censi do të shërbejnë gjithashtu edhe për ngritjen e:
a) regjistrit statistikor të popullsisë;
b) regjistrit statistikor të ndërtesave dhe banesave.
	4. Regjistrat statistikorë të krijuar sipas pikës 3 të këtij neni mirëmbahen dhe administrohen vetëm nga INSTAT-i dhe nuk do të përdoren për asnjë listë elektorale apo përditësimin e ndonjë regjistri civil ose regjistri tjetër administrativ. 

Neni 9
Mbrojtja e të dhënave dhe konfidencialiteti

1. Të dhënat e grumbulluara nga censi janë konfidenciale dhe mbrohen sipas legjislacionit në fuqi për statistikat zyrtare dhe legjislacionit për mbrojtjen e të dhënave personale.
2. Çdo person ose autoritet publik, i cili nëpërmjet përfshirjes në proceset e censit merr ose ka dijeni për të dhëna personale, i nënshtrohet detyrimit për ruajtjen e konfidencialitetit mbi to, sipas parashikimeve në legjislacionin në fuqi për statistikat zyrtare dhe legjislacionin për mbrojtjen e të dhënave personale. 
3. Mosrespektimi i detyrimit të përcaktuar në pikën 2 të këtij neni edhe nga personi që ka ndërprerë përfshirjen në cens, konsiderohet shkelje e detyrimit për ruajtjen e konfidencialitetit. 
4. INSTAT-i merr të gjitha masat e duhura teknike, organizative dhe të sigurisë për të parandaluar hyrjen e paautorizuar në instalimet ku të dhënat personale të censit mbahen, përpunohen ose ruhen, dhe për t’i mbrojtur ato nga shkatërrimet e paligjshme, aksidentale, humbjet aksidentale, si dhe nga çdo formë tjetër e paligjshme përpunimi. 
5. INSTAT-i duhet t’i trajtojë të dhënat e mbledhura, të përpunuara e të ruajtura të censit si rreptësisht konfidenciale duke mos lejuar individët dhe njësitë e tjera statistikore të identifikohen në mënyrë të drejtpërdrejtë ose të tërthortë. 
6. INSTAT-i duhet të marrë masat e duhura për të siguruar saktësinë dhe besueshmërinë e të dhënave të censit. Kur përpunimi i të dhënave nga INSTAT-i kryhet në mënyrë të tillë që mundëson identifikimin e subjektit të të dhënave, të dhënat duhet të kodohen menjëherë, në mënyrë që subjektet të mos jenë më të identifikueshme. 
7. INSTAT-i duhet të ruajë të dhënat e mbledhura të censit sipas parashikimeve në legjislacionin në fuqi për statistikat zyrtare.

Neni 10
Rezultatet e censit

Rezultatet statistikore të censit janë një pasuri e përbashkët e të gjithë shoqërisë shqiptare dhe shpërndarja e tyre duhet të bëhet në përputhje me kushtet e mëposhtme: 
a) INSTAT-i paraqet dhe boton rezultatet paraprake dhe ato përfundimtare të censit mbi baza shkencore e profesionale; 
b) rezultatet statistikore, të përcaktuara në shkronjën “a” të këtij neni, publikohen në nivel kombëtar, vendor dhe në nivel tjetër gjeografik, duke siguruar që ato të paraqiten në një formë që e përjashton identifikimin e drejtpërdrejtë ose të tërthortë të individit apo njësisë ekonomike familjare;
c) INSTAT-i duhet të publikojë rezultatet e censit vetëm në një formë që pengon identifikimin e drejtpërdrejtë apo të tërthortë të individëve dhe njësive të tjera statistikore;
ç) për qëllime kërkimore-shkencore, e drejta e hyrjes në të dhënat konfidenciale jepet vetëm sipas parashikimeve në legjislacionin në fuqi për statistikat zyrtare, duke mos lejuar identifikimin e drejtpërdrejtë ose të tërthortë të njësive statistikore.

KREU II
PËRBËRJA, PËRGJEGJËSITË DHE MARRËDHËNIET E ORGANEVE TË NGARKUARA PËR TË BËRË CENSIN

Neni 11
Qëllimi i ngritjes dhe përbërja e Komisionit Qendror të Censit

1. Me qëllim mbështetjen e INSTAT-it në përgatitjen dhe zbatimin e censit të popullsisë dhe banesave, ngrihet Komisioni Qendror i Censit, i cili drejtohet nga zëvendëskryeministri.
2. Komisioni Qendror i Censit përbëhet nga:
a) ministri  përgjegjës për financat;
b) ministri  përgjegjës për ekonominë; 
c) ministri përgjegjës për punët e brendshme; 
ç) ministri  përgjegjës për infrastrukturën dhe energjinë; 
d) ministri  përgjegjës për  integrimin evropian dhe punët e jashtme; 
dh) ministri  përgjegjës për drejtësinë;  
e) ministri  përgjegjës për mbrojtjen; 
ë) ministri përgjegjës për arsimin, sportin dhe rininë; 
f) ministri përgjegjës për shëndetësinë dhe mbrojtjen sociale; 
g) ministri përgjegjës për bujqësinë dhe zhvillimin rural; 
gj)	ministri përgjegjës për turizmin dhe mjedisin; 
h) ministri përgjegjës për kulturën; 
i) ministri përgjegjës për diasporën; 
j) ministri përgjegjës për mbrojtjen e sipërmarrjes; 
k) Drejtori i Përgjithshëm i INSTAT-it;
l) dy përfaqësues të tjerë të nivelit të lartë të INSTAT-it, të caktuar nga Drejtori    i Përgjithshëm i INSTAT-it;
ll) kryetari i Akademisë së Shkencave;
m) rektori i Universitetit të Tiranës;
n) titullari më i lartë i strukturës përgjegjëse, që mbulon çështjet e zhvillimit dhe mirëqeverisjes në Kryeministri; 
nj) Komisioneri për të Drejtën e Informimit dhe Mbrojtjen e të Dhënave Personale.

Neni 12
Përgjegjësitë e Komisionit Qendror të Censit

Komisioni Qendror i Censit ka këto përgjegjësi: 
a) harton dhe miraton rregulloren e Komisionit Qendror të Censit; 
b) ndjek përgatitjen dhe zbatimin e censit dhe mbështet INSTAT-in për të siguruar të dhënat statistikore që priten të jepen nga institucionet publike, rrethet shkencore dhe shoqëria civile; 
c) lehtëson bashkërendimin e punës ndërmjet ministrive dhe institucioneve qendrore e shkencore për mbështetjen e censit; 
ç) miraton kalendarin e veprimtarive për përgatitjen dhe zbatimin e censit, në përputhje me planin vjetor për zbatimin e Programit të Statistikave Zyrtare;
d) shqyrton çdo kërkesë të paraqitur dhe lëshon autorizim të veçantë në lidhje me miratimin për mbledhjen e informacionit nga publiku gjatë periudhës prej 6 javësh, përpara ditës së censit, dhe gjatë periudhës së mbledhjes së të dhënave të censit, në përputhje me nenin 20 të këtij ligji.



Neni 13

Funksionimi i Komisionit Qendror të Censit

1. Komisioni zhvillon mbledhjen e tij të parë jo më vonë se 30 ditë nga hyrja në fuqi e këtij ligji dhe, më tej, jo më pak se një herë në muaj deri në përfundimin e kalendarit të veprimtarive për përgatitjen dhe zbatimin e censit. 
2. Në mungesë të kryetarit të Komisionit, mbledhja kryesohet nga ministri përgjegjës për punët e brendshme. 

Neni 14

Përgjegjësitë e Institutit të Statistikave

1. Instituti i Statistikave (INSTAT) ka këto përgjegjësi: 
a) harton programin e punës, përcakton metodologjinë, përzgjedh e prokuron mjetet teknike dhe programet kompjuterike të përshtatshme, harton pyetësorin, nxjerr udhëzimet e nevojshme, përgatit manualin e instruksionit për stafin e terrenit, kryen përgatitjen dhe zbatimin e censit në baza profesionale dhe shkencore; 
b) menaxhon burimet njerëzore e financiare të ofruara për censin dhe u raporton Komisionit Qendror të Censit dhe donatorëve ndërkombëtarë përdorimin e këtyre burimeve; 
c) njofton autoritetet dhe organet qeveritare përkatëse për hapat që duhen marrë për censin; 
ç) udhëzon komisionet në nivel bashkie, të ngritura sipas parashikimeve të nenit 15 të këtij ligji, për detyrat që kanë për mbështetjen e censit; 
d) cakton personat përfaqësues të INSTAT-it si anëtarë në komisionet e censit në nivel bashkie;
dh) zhvillon fushatën e njoftimit publik në përputhje me nenin 19 të këtij ligji;
e) kryen procedurat e përzgjedhjes, të rekrutimit dhe trajnimit të stafit të terrenit me mbështetjen, sipas nevojës, të komisioneve të censit në nivel bashkie;
ë) menaxhon mbledhjen dhe marrjen e të dhënave të censit nga stafi i terrenit;
f) përpunon të dhënat e mbledhura nga censi dhe ndërmerr masat e duhura për mbrojtjen e konfidencialitetit të tyre, në përputhje me parashikimet e nenit 8 të këtij ligji;
g) paraqet e publikon të dhënat paraprake dhe përfundimtare, në përputhje me nenin 10 të këtij ligji;
gj) i raporton Komisionit Qendror të Censit ecurinë e aktiviteteve të censit;
h) INSTAT-i mbulon detyrën e sekretariatit të Komisionit Qendror të Censit dhe  ka këto detyra: 
i. njofton anëtarët e Komisionit për mbledhjen e radhës; 
ii. mban procesverbalin e mbledhjes; 
iii. përgatit dokumentacionin bazë të mbledhjes, të paktën 5 ditë përpara datës së mbledhjes. 
2. INSTAT-i mund të ndërmarrë çdo aktivitet tjetër të domosdoshëm për kryerjen e censit, sipas nevojës.

Neni 15

Qëllimi dhe përbërja e komisioneve të censit në nivel bashkie

1. Komisionet e censit ngrihen në çdo bashki brenda territorit të Republikës së Shqipërisë, me qëllim të mbështesin dhe asistojnë INSTAT-in gjatë planifikimit, zbatimit dhe menaxhimit të punës në terren për censin.
2. Komisionet e censit në nivel bashkie ndjekin udhëzimet dhe instruksionet e INSTAT-it, i japin të dhëna, lehtësira dhe asistencë personelit të censit brenda territorit të bashkisë, si dhe  marrin çdo masë tjetër të nevojshme për të siguruar kryerjen e suksesshme të procesit të mbledhjes së të dhënave të censit brenda territorit përkatës.
3. Komisioni i censit në nivel bashkie drejtohet nga kryetari i bashkisë. Zëvendëskryetar i komisionit është përfaqësuesi i zyrës rajonale të INSTAT-it, i cili caktohet nga Drejtori i Përgjithshëm i INSTAT-it jo më vonë se 30 ditë nga hyrja në fuqi e këtij ligj.
4. Komisioni i censit në nivel bashkie përbëhet nga këta anëtarë: 
a) administratori i njësisë administrative përkatëse brenda bashkisë; 
b) përgjegjësi i Zyrës së Gjendjes Civile; 
c) drejtuesi i strukturës së shërbimeve sociale në bashki;
ç) përgjegjësi i Zyrës së Urbanistikës në bashki; 
d) një përfaqësues nga Policia e Shtetit, i cili përcaktohet nga Drejtori i Përgjithshëm i Policisë së Shtetit. 

Neni 16
Detyrat dhe përgjegjësitë e komisioneve të censit në nivel bashkie

1. Komisionet e  censit në nivel bashkie kanë detyrat dhe përgjegjësitë e mëposhtme: 
a) mbështesin INSTAT-in në organizimin dhe drejtimin e punës përgatitore të censit në zonat e numërimit, brenda juridiksionit përkatës të bashkisë/njësisë administrative; 
b) ndihmojnë INSTAT-in në përgatitjen dhe shpërndarjen e materialeve që do të përdoren gjatë fushatës së informimit; 
c) ndihmojnë  INSTAT-in gjatë procesit të rekrutimit për punonjës terreni; 
ç) sipas kërkesës dhe kritereve të vendosura nga INSTAT-i, propozojnë burime njerëzore të tij për stafin e terrenit;
d) i sigurojnë dhe vënë në dispozicion të personelit të censit ambiente të nevojshme për të mbështetur proceset e censit sipas kërkesave të INSTAT-it dhe/ose Komisionit Qendror të Censit; 
dh) mbështesin INSTAT-in për zgjidhjen e problematikave të mundshme gjatë procesit të censit;
     e) i raportojnë periodikisht INSTAT-it, dhe sipas kërkesës së këtij të fundit, për ecurinë e përmbushjes së detyrave të parashikuara në këtë nen.
2. Komisionet e censit funksionojnë deri një muaj pas përfundimit të procesit të mbledhjes së të dhënave.

Neni 17
Funksionimi dhe mbledhjet e komisionit të censit në nivel bashkie

1. Përjashtimisht përcaktimeve të nenit 15 të këtij ligji, komisioni i censit në nivel bashkie drejtohet nga përfaqësuesi i INSTAT-it në rastet e mëposhtme:
a) në mungesë të kryetarit të komisionit të censit në nivel bashkie; 
b) kur, bazuar në raportet periodike, sipas shkronjës “e” të nenit 16 të këtij ligji, të paraqitura pranë Komisionit Qendror të Censit, vlerësohet nga ky Komision se nuk janë përmbushur detyrimet nga kryetari i komisionit të censit në nivel bashkie për të realizuar detyrat e përcaktuara në këtë ligj;
c) kur pozicioni i kryetarit të bashkisë është vakant.
2. Në mbledhjen e komisionit të censit marrin pjesë vetëm anëtarët, me përjashtim të rasteve kur kryetari i komisionit të censit fton, sipas çështjeve që diskutohen:
a) specialistët e institucioneve në nivel qarku apo nivel vendor, të cilët nuk përfaqësohen në komisionit e censit;
b)  ekspertët apo personel tjetër të INSTAT-it, të angazhuar për censin.
3. Komisionet e censit në nivel bashkie mblidhen, të paktën, një herë në muaj, me përjashtim të rasteve kur është e nevojshme që komisioni të mblidhet më shpesh, sipas rendit të ditës që i propozohet kryetarit të komisionit të censit në nivel bashkie nga INSTAT-i.
4. Mbledhjet e censit zhvillohen kur janë të pranishëm më shumë se gjysma e anëtarëve të tij. Vendimet e komisioneve merren me shumicën e votave të anëtarëve të pranishëm dhe në rast barazie votash, vota e kryetarit është përcaktuese.
5. Rregullat e detajuara për procedurat e thirrjes, organizimit, zhvillimit të mbledhjes e miratimit të vendimeve të komisioneve të censit në nivel bashkie përcaktohen në rregulloren për funksionimin e komisionit të censit në nivel bashkie, të miratuar nga drejtori i INSTAT-it.  


KREU III
PROCEDURAT E CENSIT

Neni 18
Fushata informuese

1. Qëllimet dhe procedurat e censit, si dhe detyrimet juridike lidhur me të bëhen publike nëpërmjet medieve dhe një fushate të gjerë informimi, të drejtuar nga INSTAT-i. 
2. Fushata informuese fillon, të paktën, 8 javë përpara ditës së censit dhe përfundon me nxjerrjen e rezultateve përfundimtare të tij. 

Neni 19
Personeli i censit

1. Personeli i censit përbëhet nga:
a) stafi i terrenit, i cili pajiset nga INSTAT-i me një shenjë dalluese të zyrtarizuar dhe ka në përbërje:  
i. anketuesit, të cilët shkojnë në çdo banesë brenda territorit të caktuar të mbledhjes së të dhënave për të intervistuar banorët dhe për të plotësuar tërësisht dhe me saktësi pyetësorin e censit; 
ii. kontrollorët, të cilët kontrollojnë, mbështesin dhe raportojnë punën e disa anketuesve; 
iii. mbikëqyrësit, të cilët menaxhojnë, mbështesin dhe raportojnë punën e disa kontrollorëve; 
iv. specialistët IT, të cilët mbështesin stafin e terrenit për sigurimin dhe mirëmbajtjen e çdo pajisjeje kompjuterike të shpërndarë gjatë veprimtarisë në terren; 
v. stafi i terrenit për hartografinë, të cilët mbështesin stafin e terrenit për gjeokodifikimin e të dhënave të mbledhura të censit nëpërmjet përdorimit të teknologjisë së sistemit të informacionit gjeografik.
b) stafi tjetër, ku përfshihen:
i. personeli, i cili drejton dhe zbaton të gjitha proceset e censit nga ana teknike dhe operacionale; 
ii. trajnerët, të cilët trajnojnë stafin e terrenit për kryerjen e detyrave të tyre; 
iii. operatorët, të cilët hedhin të dhëna në sistemet e kompjuterizuara; 
iv. statisticienët, demografët dhe personeli tjetër, të cilët përpunojnë të dhënat, analizojnë dhe nxjerrin rezultatet statistikore të censit. 
2. INSTAT-i përcakton kriteret dhe ngre një komision ad-hoc vlerësimi për përzgjedhjen dhe rekrutimin e personelit të censit.
3. Personeli i INSTAT-it i përfshirë në kryerjen e censit shpërblehet me vlerën e 20% shtesë të pagës gjatë periudhës së përgatitjes, mbledhjes, përpunimit deri në publikimin përfundimtar të të dhënave statistikore. 
Neni 20
Ndalimi për mbledhjen e të dhënave të ngjashme

1. Gjatë një periudhe kohore prej 6 javësh, përpara ditës së censit, dhe gjatë periudhës së mbledhjes së të dhënave për censin është e ndaluar për të gjithë individët dhe organizatat të mbledhin të dhëna nga publiku brenda territorit të Republikës së Shqipërisë, me përjashtim të rasteve të parashikuara në pikën 2 të këtij neni. 
2. Të gjithë individët ose organizatat e përmendura në pikën 1 të këtij neni, të cilat gjatë periudhës prej 6 javësh, para ditës së censit, dhe periudhës së mbledhjes së të dhënave synojnë të grumbullojnë të dhëna për individë, njësi ekonomike familjare, banesa ose për veprimtari tregtare e private, duhet të kërkojnë një autorizim të veçantë pranë Komisionit Qendror të Censit.
3. Komisioni Qendror i Censit, gjatë vlerësimit të kërkesës për lëshimin e autorizimit të veçantë sipas pikës 2 të këtij neni, merr paraprakisht mendimin e INSTAT-it.

KREU IV
KUNDËRVAJTJET ADMINISTRATIVE

Neni 21
Kundërvajtjet

1. Shkeljet e mëposhtme përbëjnë kundërvajtje administrative dhe dënohen, përkatësisht, si më poshtë vijon: 
a) refuzimi për të dhënë informacionin e kërkuar ose dhënia e informacionit të rremë, sipas nenit 5 të këtij ligji, me gjobë nga 50 000 (pesëdhjetë mijë) deri në 100 000 (njëqind mijë) lekë.
Çdo deklarim ose zgjedhja e alternativës “Unë preferoj të mos përgjigjem”, sipas pikës 2 të nenit 4 të këtij ligji, nuk përbën kundërvajtje administrative. 
b) mosrespektimi i rregullave të konfidencialitetit statistikor trajtohet dhe dënohet në përputhje me ligjin për statistikat zyrtare; 
c) mosrespektimi i rregullave të përcaktuara në nenin 20, të këtij ligji, nga personi/personat përgjegjës, me gjobë nga 50 000 (pesëdhjetë mijë) deri në 100 000 (njëqind mijë) lekë.
2. Për hetimin administrativ të kundërvajtjeve të parashikuara në këtë nen, INSTAT-i ka të drejtë të konsultojë bazat e të dhënave shtetërore në Republikën e Shqipërisë në përputhje me legjislacionin në fuqi.

Neni 22
Verifikimi i kundërvajtjeve administrative

1. INSTAT-i është autoriteti përgjegjës për shqyrtimin, verifikimin dhe marrjen e vendimeve për kundërvajtjet administrative të konstatuara, në respektim të dispozitave të këtij ligji dhe ligjit për kundërvajtjet administrative. Vendimi i njoftohet me shkrim shkelësit brenda 10 ditëve kalendarike. 
2. Gjobat e vendosura sipas përcaktimeve të nenit 21 të këtij ligji, janë tituj ekzekutivë dhe ekzekutohen në përputhje me përcaktimet e ligjit për kundërvajtjet administrative. 
3. INSTAT-i është përgjegjës për konstatimin e shkeljeve të detyrimit për ruajtjen e konfidencialitetit statistikor, në përputhje me nenin 9 të këtij ligji, dhe e referon rastin pranë Komisionerit për të Drejtën e Informimit dhe Mbrojtjen e të Dhënave Personale në rastet e shkeljes së të dhënave personale.

Neni 23
Ankimi ndaj sanksionit për kundërvajtjen administrative

1. Ankimi për vendosjen e një gjobe, sipas përcaktimeve të shkronjave “a” dhe “b” të pikës 1 të nenit 22 të këtij ligji, paraqitet pranë drejtorit të INSTAT-it, brenda 10 ditëve nga data e shpalljes së  vendimit për vendosjen  gjobës. 
2. Për rastet e  shkeljeve të detyrimit për ruajtjen e të dhënave personale, në përputhje me nenin 9 të këtij ligji, ankimi paraqitet pranë Komisionerit për të Drejtën e Informimit dhe Mbrojtjen e të Dhënave Personale brenda 10 ditëve nga data e shpalljes së  vendimit për vendosjen  gjobës.
3. Kundër vendimit  të drejtorit të INSTAT-it ose të Komisionerit për të Drejtën e Informimit dhe Mbrojtjen e të Dhënave Personale, sipas pikave 1 dhe 2 të këtij neni, mund të paraqitet ankim në gjykatën administrative brenda 45 ditëve nga data e shpalljes së këtij vendimi.

Neni 24
Aktet nënligjore

Drejtori i INSTAT-it miraton brenda 30 ditëve nga hyrja në fuqi e këtij ligji, rregulloren për funksionimin e komisionit të censit në nivel bashkie, sipas përcaktimeve të nenit 17 të këtij ligji. 

KREU V
DISPOZITA PËRFUNDIMTARE

Neni 25
Shfuqizime

Ligji nr. 8669, datë 26.10.2000, “Për censusin e përgjithshëm të popullsisë dhe banesave”, i ndryshuar, shfuqizohet.

Neni 26
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

